1963 թ. սկսած` բոլոր քրեական գործերում առկա են այս կամ այն կարգի ստեղծագործությունների նմուշներ: Այլախոհներից ոմանք գրել են արձակ, ոմանք` չափածո, ոմանք` հրապարակախոսական նյութեր: Այս ստեղծագործությունները տարածվել են գործող կազմակերպությունների անդամների շրջանում, հաճախ նաեւ ավելի լայն տարածում են ստացել, որոշ ստեղծագործություններ տպագրվել են արտասահմանյան մամուլում, ինչպես օրինակ` Վիգեն Բաբայանի բանաստեղծությունները կամ Բագրատ Շահվերդյանի «Երուսաղեմ» երգը, որը ժամանակ առ ժամանակ հնչել է իսրաելական ռադիոյով, Ալեքսանդր Մանուչարյանի «Ազգապատումը» եւ շատ այլ ստեղծագործություններ: Այսպիսով, Հայաստանում գոյություն է ունեցել հարուստ այլախոհական գրականություն, որն առանձին անդրադարձի կարիք ունի: